Astăzi se împlinesc 47 de ani de la cutremurul din 4 martie 1977 soldat cu moartea a peste 1600 de români. Printre victime s-a numărat și marele actor Toma Caragiu, cel care dă numele teatrului din Ploiești.
Cutremurul a avut o magnitudine de 7,4 grade pe scara Richter și o durată de circa 56 de secunde.
Potrivit adevarul.ro, în acea zi fatidică, Toma Caragiu se afla împreună cu actorul și regizorul Alexandru Bocăneţ în blocul Colonadelor.
Cei doi sărbătoriseră finalizarea filmului "Gloria nu cântă", film care îl avea drept personaj principal pe Caragiu.
Musafirul său, Alexandru Bocăneţ, era pe picior de plecare, iar Toma Caragiu îl conducea. Când clădirea a început să se miște, cei doi ar fi fugit pe scări – primele care s-au surpat.
Imobilul s-a năruit apoi până la etajul trei, iar cei doi n-au avut nicio şansă.
Trupul actorului a fost scos de sub dărâmături abia după șase zile de la tragedie, fiind înmormântat o zi mai târziu la Cimitirul Bellu.
Actorul s-a stins la vârsta de 51 de ani, după ce a jucat în 39 de filme şi în zeci de roluri pe scena Teatrului Bulandra.